Stensbøl fikk sparken i Kollen: Et «sjokk» for andre styremedlemmer
– Det kom som et sjokk på meg, sier Jørgen Roll, som senere torsdag har trukket seg som styremedlem. – Trekker du deg i protest? – Ja, jeg støtter Stensbøl. Og jeg kan ikke huske ett styrevedtak som ikke har vært enstemmig. Også Tore Rynning Nielsen trakk seg som styremedlem torsdag - for å støtte Stensbøl. Et tredje styremedlem, Bente Holm, sier torsdag kveld til VG at hun nettopp har fått høre nyheten om at Stensbøl er sparket. – Det var ingen signaler om at noe slikt skulle skje. Det er veldig overraskende med tanke på de gode resultatene vi har oppnådd under Stensbøl - og det svært profesjonelle samarbeidet, sier Holm. Hun skal fredag vurdere om også hun vil gå ut av styret. Les også: Regjeringen tvinger Norges Idrettsforbund til full åpenhet. Næringslivsleder Birger Magnus (61) er ifølge Skiforeningens styreleder, Jon Hindar, innstilt som kandidat til å overta som styreleder etter Bjørge Stensbøl. – Han har sagt ja, og det er i praksis besluttet, sier Jon Hindar til VG. Holmenkollen Skifestival – som blant annet arrangerer verdenscupen i nordiske grener – er eid 50/50 av Norges Skiforbund og Skiforeningen. Bjørge Stensbøl har vært den såkalte skifestivalens styreleder siden 2014. Han har den siste tiden ytret seg sterkt kritisk til Norges idrettsforbund og Olympiatoppen. Bakgrunn: – På 12 år har ingen spurt meg om noen ting På spørsmål om han tror den plutselige beskjeden om at han måtte gå har sammenheng med dette, svarer Bjørge Stensbøl slik: – Det må du spørre eierne om.Han sier imidlertid at han er overrasket over at eierne ikke har sendt et signal om det tidligere. Bjørge Stensbøl forteller at eiernes – det vil si Norges skiforbund og Skiforeningen – oppgitte grunn til at han måtte gå umiddelbart, er at de «ønsker en ny retning.» – Hva var din retning? – Vi overtok et konkursbo, med 15 millioner i underskudd de siste årene. Mandatet var å snu utviklingen. En fenomenal administrasjon har klart det, jeg må nesten si mesterstykket, å snu det til positive tall i løpet av ett år, svarer Bjørge Stensbøl. I Holmenkollen Skifestivals styre sitter blant andre Stein Opsal, som er generalsekretær i Norges Skiforbund, og Skiforeningens generalsekretær, Erik Eide. Stein Opsal sier til VG at det er Skiforeningen som har hatt ønske om «en annen profil». Norges skiforbund har ikke ønsket å kvitte seg med Bjørge Stensbøl som styreleder, ifølge NSFs generalsekretær. Leste du kronikken med Stensbøl som medforfatter? Ta fram din egen medisin, Tom Tvedt! – Fra vår side har det ikke vært behov for å skifte styreleder nå. Bjørge har gjort en strålende jobb. Men den ene eieren har ønsket en ny profil på lederen. Vi har forholdt oss til at de ønsker det, sier Stein Opsal. Skiforeningens styrelder, Jon Hindar, sier at det er riktig at de har hatt en diskusjon med Stensbøl, der eierne har uttrykt at de «går inn i en ny fase» og at det derfor er riktig med en ny styreleder. – Bjørge (Stensbøl) har gjort veldig mye bra. Men det har med retning og fart å gjøre. Pluss noen andre aspekter, sier Jon Hindar. – Hva innebærer ny retning og profil? – Jeg har ikke lyst til å gå noe særlig inn i det, svarer Jon Hindar. – Har dette å gjøre med Stensbøls kritikk av Norges idrettsforbund og Olympiatoppen? – Nei, på det kan jeg være veldig tydelig. Det har hundre prosent sikkert ikke noe med det å gjøre, svarer den ene av Holmenkollen Skifestivals to eiere.Bjørge Stensbøl vil etter at eierne har uttalt seg, understreke at dette - den brå avgangen som styreleder - «er helt uproblematisk» for ham. – Det har vært en fritidssyssel. Selv om jeg har blitt tilbudt honorar, har jeg takket nei til det, sier han. Tore Rynning Nielsen kom inn i styret samtidig som Bjørge Stensbøl tiltrådte som styreleder for to og et halvt år siden. Næringslivsmannen forteller til VG at han fikk beskjed fra Stensbøl i dag om at han var sparket. Deretter mottok han beskjed fra Skiforbundets generalsekretær, Stein Opsal, om at Stensbøl var blitt bedt om å gå fra styret. – Jeg trakk meg umiddelbart fra styret under den telefonsamtalen, sier Tore Rynning Nielsen. Kronikk fra statsråden: – Vi krever full åpenhet Han tilføyer at han har trukket seg fordi han støtter den administrative ledelsen og styreleder. Jørgen Roll trakk seg også torsdag. Han aner ikke hva som har skjedd og hadde ikke fanget opp noen signaler om at Stensbøl var på vei ut. – Skisporten er en av våre kulturskatter, og vi har fått til noe bra i Holmenkollen. Stensbøl ledet styret eksemplarisk, sammen med en administrasjon som har vært gull verdt. Det er trist, sier den tidligere Norwegian Wood-sjefen, som nå er direktør for Oslo Konserthus.– Dette er selvsagt veldig synd. Vi har hatt et fantastisk samarbeid og resultat etter to og et halvt år. Men eierne vil tydeligvis ha en annen retning. Det var overraskende for meg å høre at Bjørge Stensbøl hadde fått den telefonen, sier Tore Rynning Nielsen. På spørsmål om hva han tror eierne mener med ønsket om å gå i en ny retning - med en ny styreleder - svarer Rynning Nielsen at han ikke vet, og at styret «har etterspurt det.» – Det var et konkursbo da vi overtok, etter at VM-fondet var tappet i mange år. Vi snudde det til pluss på ett år, sier Tore Rynning Nielsen til VG. Kristin Vestgren Sæterøy er daglig leder i Holmenkollen skifestival. Også hun ble underrettet av Stensbøl før hun ble kontaktet av Stein Opsal. – Jeg har hatt et veldig godt samarbeid med Bjørge. Vi er stolte av at vi har klart å snu skuta og fått den i den retningen den er nå. Vi har en veldig god periode bak oss, og jeg beklager absolutt hans avskjed, men må forholde meg til at eierne ønsker noe annet. Så får vi bare se hva de kommer tilbake med, sier Sæterøy til VG. PS! Holmenkollen Skifestival arrangerte Oslo Skishow i Holmenkollen i juni med hele den norske langrennseliten på rulleski.
Tidligere toppidrettssjef Bjørge Stensbøl (68) har fått sparken som styreleder for Holmenkollen Skifestival med umiddelbar virkning.